ประมวลข่าวทั่วไทยประจำวันที่   2  กรกฎาคม 2561
ประมวลข่าวทั่วไทยประจำวันที่    2 กรกฎาคม 2561  
  คืบหน้าค้นหา 13 คน สูญหายในถ้ำหลวง ขุนน้ำนางนอน 
 สมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมพระราชทานขวดอากาศ  ชุดดำน้ำและเร็กกูเรเตอร์    
 สมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมพระราชทานขวดอากาศ  ชุดดำน้ำและเร็กกูเรเตอร์ สนับสนุนการปฏิบัติหน้าที่ของหน่วยบัญชาการสงครามพิเศษทางเรือ เพื่อให้สามารถค้นหาทีมหมูป่าอะคาเดมี 13 คน ได้ง่ายขึ้น 
  มอบเงินช่วยเหลือญาติผู้ประสบปัญหาทางสังคมกรณีฉุกเฉิน ให้กับญาติและผู้ปกครองของน้องๆ ทีมหมูป่าอะคาเดมี ทั้ง 13 ราย  
 นายณรงค์ศักดิ์ โอสถธนากร ผู้ว่าราชการจังหวัดเชียงราย เป็นตัวแทนมอบเงินช่วยเหลือญาติผู้ประสบปัญหาทางสังคมกรณีฉุกเฉิน ให้กับญาติและผู้ปกครองของน้องๆ ทีมหมูป่าอะคาเดมี ทั้ง 13 ราย เพื่อเป็นขวัญและกำลังใจ 
  การค้นหาทีมนักฟุตบอลหมูป่าอะคาเดมีคืบหน้า ผันน้ำจากห้วยน้ำดั้นได้สำเร็จ  
นายณรงค์ศักดิ์ โอสถธนากร ผู้บัญชาการศูนย์อำนวยการร่วมค้นหาผู้สูญหายในวนอุทยานถ้ำหลวง-ขุนน้ำนางนอน กล่าวถึงความคืบหน้าการดำเนินการค้นหานักฟุตบอลทีมหมูป่าอะคาเดมี 13 คน ที่พลัดหลงในถ้ำหลวง-ขุนน้ำนางนอน ตำบลโป่งผา อำเภอแม่สาย จังหวัดเชียงราย ว่า คณะทำงานของกรมอุทยานแห่งชาติ สัตว์ป่า และพันธุ์พืช  และกรมชลประทาน ได้ทำฝายวางท่อเปลี่ยนแปลงทางน้ำที่ห้วยน้ำดั้น ดอยผาหมี ส่งผลให้น้ำสองสายที่ไหลเข้าถ้ำหลวงฯ ไม่ไหลแล้ว สามารถปิดน้ำได้ถาวรแล้ว ขณะที่หน่วยซีลได้วางเบสไลน์และขวดออกซิเจนได้ 800 เมตร ในโถง 3 เพื่อให้มีออกซิเจนเพียงพอ เพื่อให้หน่วยซีลดำน้ำได้นานและมีอากาศหายใจ สำหรับการสูบน้ำที่ถ้ำทรายทองประสบความสำเร็จ น้ำลดลงอย่างต่อเนื่อง ขณะที่การสูบน้ำหน้าถ้ำใช้เครื่องสูบน้ำ 9 ตัว ในระยะ 1,500 เมตร 6 ตัว
  ทั้งนี้ขอขอบคุณจิตอาสาจากจังหวัดเพชรบุรีและนครปฐม ที่นำเครื่องสูบน้ำพญานาคมาช่วยได้ดีมาก และต้องขอความร่วมมือผู้ที่จะเข้ามาร่วมดำเนินการในพื้นที่ ให้ไปติดต่อกองอำนวยการร่วมก่อน เพื่อการทำงานที่เป็นระบบ  
 พบโพรงใหม่ 6 โพรง มีหนึ่งโพรงลึก 400 เมตร เร่งสำรวจต่อ    
 พลตรี สุภโชค ธวัชพีระชัย รองแม่ทัพภาคที่ 3 เปิดเผยถึงผลการปฏิบัติการร่วมค้นหาทีมนักฟุตบอลเยาวชน 13 คนพร้อมผู้ฝึกสอน ที่พลัดหลงในถ้ำหลวง-ขุนน้ำนางนอน ว่า จากการเดินเท้าลาดตระเวนสำรวจพบโพรงต่างๆ กว่าร้อยโพรง ล่าสุดเหลือเพียง 6 โพรงที่มีความเป็นไปได้ ในจำนวนนี้มีโพรงที่ลึกกว่า 400 เมตร และสามารถเข้าไปได้อีก ส่วนอีกโพรงมีความลึก 50 เมตร ยังสามารถไปได้ต่อ ส่วนอีก 4 โพรงยังไม่ได้รับรายงาน ขณะที่โพรงลึก 200 เมตร ที่พบเมื่อวานหลังจากสำรวจแล้วพบว่าเป็นโพรงตัน
 สำหรับบนเขา จะใช้เครื่องมือเจาะคำนวณพื้นที่อย่างเหมาะสม โดยใช้เฮลิคอปเตอร์ยกแบ็คโฮและเครื่องจักรเจาะภูเขา ขณะนี้ใช้เฮลิคอปเตอร์ไปแล้ว 3 เที่ยว ยังเหลืออีก 1 เที่ยว ถ้าอากาศเปิดจะยกได้ คาดว่าจะดำเนินการเจาะได้ภายในคืนนี้ ส่วนพื้นที่ที่ไม่เหมาะที่จะนำเครื่องจักรใหญ่เข้าไป จะใช้เครื่องจักรขนาดเล็กและถอดชิ้นส่วนพร้อมใช้กำลังพลลำเลียงขึ้นไป
 ส่วนเรื่องการพร่องน้ำ กองทัพบกสนับสนุนทั้งในถ้ำและนอกถ้ำ ส่วนในถ้ำใช้เครื่องสูบน้ำ 25 เครื่อง เครื่องสูบน้ำหัวพญานาคอีก 2 เครื่อง สูบน้ำออกจากปากถ้ำและโถง 1 โถง 2  ปัจจัยสำคัญที่ทำให้น้ำลดเร็ว คือ มีการสูบน้ำพร้อมกันทั้งในและนอกถ้ำ การระบายน้ำใต้ดินและการเบี่ยงทางน้ำจากบนเขาให้พ้นจากถ้ำ 
  การต่อท่อเบี่ยงทางน้ำห้วยน้ำดั้น ดอยผาหมี ประสบผลสำเร็จ น้ำไม่ไหลเข้าถ้ำหลวงแล้ว  
 นายจงคล้าย วรพงศธร  รองอธิบดีกรมอุทยานแห่งชาติ สัตว์ป่าและพันธุ์พืช กล่าวถึงผลการดำเนินการที่บริเวณดอยผาหมี ห้วยน้ำดั้นไหลยาวขนานกับเขา มีน้ำผุดในถ้ำหลวง จากการสำรวจร่วมกับกรมชลประทานและกรมทรัพยากรธรณี พบว่ารูผุดเข้าไปในถ้ำ เมื่อวานที่ผ่านมา (1 ก.ค.61) ได้วางแผนต่อท่อเบี่ยงทางน้ำ โดยเจ้าหน้าที่กรมอุทยานแห่งชาติ สัตว์ป่าและพันธุ์พืช ทหาร และกรมชลประทาน ช่วยกันตลอดทั้งคืน มีฝายสองฝาย มีรูผุดเข้าไปในถ้ำ เมื่อวานได้วางแผนต่อท่อเบี่ยงทางน้ำ โดยได้ทำฝายต่อท่อเสร็จเรียบร้อยแล้ว ฝายแรกต่อสี่ท่อ ระยะทาง 300 เมตร และจะต่ออีกกว่าร้อยเมตร ส่วนตัวบนห้วยน้ำดั้นต่อสามท่อ ทางเบี่ยง 300 เมตร
 กิจกรรมดังกลาวจะช่วยลดปริมาณน้ำในถ้ำหลวง-ขุนน้ำนางนอน โดยพบว่าชาวบ้านดอยผาหมี 150 คน ให้ความร่วมมือร่วมทำฝายกับเจ้าหน้าที่ตลอดทั้งวันทั้งคืน โดยจะมีการต่อยอด ต่อท่อ และสำรวจต่อไปว่ายังมีจุดอื่นอีกหรือไม่ เพื่อสูบน้ำช่วยการทำงานของหน่วยซีลด้านในถ้ำ 
  เตรียมแพทย์พร้อมฟื้นฟูทีมหมูป่าอะคาเดมี ก่อนออกจากถ้ำ  
 นายณรงค์ศักดิ์ โอสถธนากร ผู้บัญชาการศูนย์อำนวยการร่วมค้นหาผู้สูญหายในวนอุทยานถ้ำหลวง-ขุนน้ำนางนอน กล่าวว่า การเตรียมการกรณีสามารถค้นหาทีมนักฟุตบอลหมูป่าอะคาเดมีและผู้ฝึกสอนที่พลัดหลงในถ้ำหลวง-ขุนน้ำนางนอน ว่า ก่อนเคลื่อนย้ายจะส่งทีมแพทย์ที่สามารถดำน้ำได้เข้าไป ให้การบำบัดฟื้นฟูและประเมินที่ชัดเจน จนกว่าจะแข็งแรง โดยให้รับประทานอาหารพลังงานสูงและให้ความอบอุ่น  ก่อนที่จะเคลื่อนย้าย ไม่ว่าจะเข้าด้านหน้าออกด้านหน้า หรือปล่องโพรง ก็ต้องมีการวางแผนอย่างรอบคอบ ล่าสุด หน่วยซีลได้เข้าไปเพิ่มอีก 20 นาย และมั่นใจว่าเด็กๆ ทุกคนยังมีชีวิตอยู่และจะเร่งนำออกมาโดยเร็วที่สุด
 สำหรับการสูบระบายน้ำออกจากถ้ำ ได้มอบหมายให้เกษตรอำเภอ ท้องถิ่นจังหวัดและนายอำเภอ เร่งสำรวจว่ามีเกษตรกรในพื้นที่รับน้ำเสียหายเท่าใด จังหวัดพร้อมจะเยียวยาให้ 

  การเมือง/มั่นคง 
  นายกรัฐมนตรี ติดตามความคืบหน้าการจัดการประชุมสุดยอดอาเซียน  
 นางสาวบุษฎี สันติพิทักษ์ อธิบดีกรมสารนิเทศ กระทรวงการต่างประเทศ และโฆษกกระทรวงการต่างประเทศ กล่าวภายหลังการประชุมคณะกรรมการระดับชาติเพื่อเตรียมการจัดการประชุมสุดยอดอาเซียน และการประชุมที่เกี่ยวข้อง ในช่วงที่ไทยดำรงตำแหน่งประธานอาเซียน 2562 ครั้งที่ 2/2561 ณ อาคารภักดีบดินทร์ ทำเนียบรัฐบาล ที่มีพลเอก ประยุทธ์ จันทร์โอชา นายกรัฐมนตรี เป็นประธานว่า ที่ประชุมเห็นชอบแนวคิดหลักในการเป็นประธานอาเซียนของไทยในปี 2562 นอกจากนี้ยังหารือในประเด็นการจัดทำตราสัญลักษณ์ และความคืบหน้าของคณะอนุกรรมการด้านต่างๆ ทั้งด้านพิธีการและอำนวยการฯ ด้านการรักษาความปลอดภัย ด้านการจราจรฯ และด้านประชาสัมพันธ์ฯ ซึ่งนายกรัฐมนตรีได้ให้ข้อคิดเห็นและข้อเสนอแนะที่จะทำให้การทำงานมีความพร้อมมากขึ้น
 อธิบดีกรมสารนิเทศ กล่าวด้วยว่า การเป็นประธานอาเซียนของไทย จะขับเคลื่อนด้วยแนวทางการเชื่อมโยง ทั้งการเชื่อมโยงงานที่ผ่านมาของประเทศประธานอาเซียน การเชื่อมโยงโครงสร้างพื้นฐานในฐานะที่ได้มีจุดเด่นด้านภูมิศาสตร์ที่เป็นศูนย์กลางของอาเซียนและการเชื่อมโยงด้านเศรษฐกิจ การค้า และการลงทุน นอกจากนี้ไทยยังให้ความสำคัญกับการพัฒนาคนเยาวชนรุ่นใหม่ และการพัฒนาที่ยั่งยืนด้วยนวัตกรรม นอกจากนี้ยังต้องเตรียมความพร้อมสำหรับความท้าทายต่างๆ ทั้งเรื่องภัยพิบัติและสังคมผู้สูงอายุด้วย
 อธิบดีกรมสารนิเทศ ยังกล่าวอีกว่า ประชาชนทุกคนเป็นส่วนหนึ่งของโอกาสและความท้าทายในโอกาสที่ไทยจะเป็นประธานอาเซียน และการพัฒนาในภูมิภาคอาเซียน ซึ่งมีส่วนร่วมได้โดยการมองหาโอกาสและร่วมลงทุนในธุรกิจ SMEs การบริการ หรือการท่องเที่ยว หรือเป็นประเทศเจ้าบ้านที่ดีในการให้การต้อนรับผู้แทนจากประเทศสมาชิกอาเซียน 
  รัฐมนตรีว่าการกระทรวงการต่างประเทศของเกาหลีใต้ แสดงความห่วงใยพร้อมส่งกำลังใจให้ไทยกรณีนักฟุตบอลเยาวชนและผู้ฝึกสอนสูญหายเข้าไปภายในถ้ำจังหวัดเชียงราย   
 พลเอก ประยุทธ์ จันทร์โอชา นายกรัฐมนตรี ให้การต้อนรับ นางคัง คยอง-ฮวา (H.E. Ms. Kang Kyung-wha) รัฐมนตรีว่าการกระทรวงการต่างประเทศเกาหลีใต้  ณ ห้องสีงาช้าง ตึกไทยคู่ฟ้า ทำเนียบรัฐบาล  นายกรัฐมนตรีกล่าวต้อนรับรัฐมนตรีว่าการกระทรวงการต่างประเทศเกาหลีใต้ที่เดินทางเยือนไทย เพื่อเฉลิมฉลองการครบรอบ 60 ปี การสถาปนาความสัมพันธ์ทางการทูตระหว่างกัน โอกาสนี้ รัฐมนตรีว่าการกระทรวงการต่างประเทศเกาหลีใต้ กล่าวในนามของรัฐบาลและประชาชนเกาหลีใต้ว่า ขอแสดงความห่วงใยและส่งกำลังใจในกรณีนักฟุตบอลเยาวชนและผู้ฝึกสอนสูญหายเข้าไปภายในถ้ำหลวง-ขุนน้ำนางนอน จังหวัดเชียงราย
 นายกรัฐมนตรี แสดงความยินดีกับความสำเร็จของการประชุมสุดยอดระหว่างประธานาธิบดีเกาหลีใต้กับผู้นำเกาหลีเหนือ และการประชุมสุดยอดระหว่างผู้นำสหรัฐกับผู้นำเกาหลีเหนือ ซึ่งสะท้อนถึงเจตนารมณ์ของการสร้างสันติภาพ เสถียรภาพและความมั่นคงบนคาบสมุทรเกาหลีอย่างยั่งยืน
 รัฐมนตรีว่าการกระทรวงการต่างประเทศเกาหลีใต้ เห็นว่า ควรมีการเพิ่มมูลค่าการค้าการลงทุนระหว่างกันให้เพิ่มมากขึ้น โดยการเชื่อมโยงนโยบาย "ทิศใต้แบบใหม่"หรือ  New Southern Policy ของเกาหลีใต้ กับนโยบายเขตพัฒนาพิเศษภาคตะวันออก หรือ EEC ของไทย ซึ่งนายกรัฐมนตรีหวังว่าจะมีการส่งเสริมการค้าการลงทุนระหว่างไทยกับเกาหลีใต้ที่ชัดเจนมากยิ่งขึ้น  ในช่วงท้าย รัฐมนตรีว่าการกระทรวงการต่างประเทศเกาหลีใต้ แสดงความยินดีกับความสำเร็จของการประชุมผู้นำยุทธศาสตร์ความร่วมมือทางเศรษฐกิจอิรวดี – เจ้าพระยา – แม่โขง ACMECS ที่ไทยเป็นเจ้าภาพ ซึ่งนายกรัฐมนตรีกล่าวขอบคุณและเน้นย้ำถึงบทบาทของเกาหลีใต้ในฐานะหุ้นส่วนทางยุทธศาสตร์ของไทยและอาเซียน โดยในปี 2562 ไทยจะเป็นประธานอาเซียน โดยยินดีจะร่วมมือกับเกาหลีใต้ขับเคลื่อนความร่วมมือทุกระดับ 
 คณะกรรมการอำนวยการรักษาความมั่นคงภายในราชอาณาจักร อนุมัติแผนเบตง 61   
 พลตรี พีรวัชฌ์ แสงทอง โฆษกกองอำนวยการรักษาความมั่นคงภายใน หรือ กอ.รมน.เปิดเผยว่า กองอำนวยการรักษาความมั่นคงภายในราชอาณาจักร(กอ.รมน.) ประชุมคณะกรรมการอำนวยการรักษาความมั่นคงภายในราชอาณาจักร ครั้งที่ 1/61 โดย พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เป็นประธานการประชุม ทั้งนี้ อำเภอเบตง จังหวัดยะลา ถูกยกเลิกการประกาศสถานการณ์ฉุกเฉินที่มีความร้ายแรงในเขตท้องที่ ตั้งแต่วันที่ 20 มีนาคม 2561 เป็นต้นมา และ ครม.ได้มีมติอนุมัติให้เขตพื้นที่อำเภอเบตง จังหวัดยะลา เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร และเร่งรัดหน่วยงานของรัฐและเจ้าหน้าที่ของรัฐที่เกี่ยวข้อง ดำเนินการเป็นไปตามแผนที่กำหนด โดยให้มีผลบังคับใช้ระหว่างวันที่ 28 พ.ค. - 30 พ.ค. 2561 นั้น คณะกรรมการอำนวยการฯ จึงพิจารณาอนุมัติแผนปฏิบัติการเบตง 61 เพื่อให้การปฏิบัติเป็นไปตามกฎหมาย การแก้ไขปัญหาความไม่สงบในพื้นที่เป็นไปตามนโยบายการบริหารและพัฒนาจังหวัดชายแดนภาคใต้ ประชาชนมีความเชื่อมั่นและมีส่วนร่วมเสริมสร้างสันติสุขอย่างยั่งยืน ให้แผนการปฏิบัติยึดโยง และสอดคล้องกับโครงการเมืองต้นแบบ “สามเหลี่ยมมั่นคง มั่งคั่ง ยั่งยืน” ที่กำหนดให้อำเภอเบตง เป็นเมืองต้นแบบ "การพัฒนาที่พึ่งพาตนเองอย่างยั่งยืน" ซึ่งจะมีการพัฒนาให้เป็นต้นแบบของเมืองท่องเที่ยวครบวงจรและแหล่งท่องเที่ยวใหม่ รวมทั้งพัฒนาคุณภาพระบบโครงสร้างพื้นฐานอื่นๆ

เศรษฐกิจ/ท่องเที่ยว
   การรถไฟฯ จัดขบวนรถ Premium เดินขบวนรถจักรไอน้ำประวัติศาสตร์วันที่ 28 กรกฎาคม 2561 
 นางนวลอนงค์ วงษ์จันทร์ ผู้อำนวยการศูนย์ประชาสัมพันธ์ การรถไฟแห่งประเทศไทย หรือ รฟท. แจ้งว่า เนื่องโอกาสวันเฉลิมพระชนมพรรษา 66 พรรษา สมเด็จพระเจ้าอยู่หัวในวันที่ 28 กรกฎาคม 2561 การรถไฟฯ กำหนดจัดเดินขบวนรถพิเศษรถจักรไอน้ำประวัติศาสตร์ ขบวนที่ 901 และ 902 เส้นทางกรุงเทพ – อยุธยา – กรุงเทพ ในวันเสาร์ที่ 28 กรกฎาคม 2561 เพื่อเป็นการเฉลิมพระชนมพรรษา การจัดเดินขบวนรถจักรไอน้ำประวัติศาสตร์ในครั้งนี้ใช้รถไฟขบวนพิเศษท่องเที่ยว (OTOP TRAIN) ที่มีความสะดวกสบาย จำนวน 2 ตู้ รองรับนักท่องเที่ยวได้ 110 คน เป็นครั้งแรกที่นำออกมาให้บริการประชาชนทั่วไป ที่ปกติจะให้บริการในลักษณะเช่าเหมาขบวน และเป็นครั้งแรกที่นำรถชนิดนี้มาพ่วงกับขบวนรถจักรไอน้ำ 
 สำหรับอัตราค่าบริการ คนละ 1,500 บาท (ค่าโดยสารรถไฟ + ค่าอาหารเช้า + อาหารว่างบนขบวนรถ + ค่าอาหารกลางวัน + ค่าเครื่องดื่ม + ค่ารถยนต์ + ค่าบริการนำเที่ยว) ผู้โดยสารสามารถติดต่อซื้อตั๋วโดยสารล่วงหน้าได้ที่สถานีรถไฟทุกแห่ง ตั้งแต่วันนี้ 2 กรกฎาคม 2561 เป็นต้นไป หรือสอบถามข้อมูลเพิ่มเติมที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง หรือเว็บไซต์ www.railway.co.th หรือเฟซบุ๊ก แฟนเพจ ทีมพีอาร์การรถไฟแห่งประเทศไทย 
  สนค. เผย เงินเฟ้อครึ่งปี เพิ่มขึ้นร้อยละ 0.97 คาดการณ์ทั้งปีเงินเฟ้อจะอยู่ในกรอบร้อยละ 1.2 ระบุ ยังต้องติดตามสถานการณ์ราคาน้ำมันอย่างใกล้ชิด  
 นางสาวพิมพ์ชนก วอนขอพร ผู้อำนวยการสำนักงานนโยบายและยุทธศาสตร์ (สนค.) เปิดเผย ดัชนีราคาผู้ทั่วไปเดือนมิถุนายน 2561 ว่า เพิ่มขึ้นร้อยละ 1.3 ซึ่งเป็นการเพิ่มขึ้นต่อเนื่องเป็นเดือนที่ 12 ติดต่อกันจากการปรับขึ้นของหมวดพลังงาน โดยเฉพาะราคาน้ำมันเชื้อเพลิงสูงขึ้นร้อยละ 12.9 หมวดยาสูบและเครื่องดื่มมีแอลกอฮอล์ เป็นต้น ขณะที่หมวดสินค้าอาหารสดลดลงครั้งแรกในรอบ 3 เดือน ที่ร้อยละ 1.7 เฉลี่ยครึ่งปีแรกเงินเฟ้อทั่วไปสูงขึ้นร้อยละ 0.97 และเงินเฟ้อพื้นฐานสูงขึ้นร้อยละ 0.69 ทั้งนี้ เพื่อให้อัตราเงินเฟ้อสอดคล้องกับภาวะเศรษฐกิจในปัจจุบันกระทรวงพาณิชย์จึงปรับคาดการณ์เงินเฟ้อปีนี้จากร้อยละ 0.7-1.7 เป็นร้อยละ 0.8-1.6 และคาดว่าทั้งปีเงินเฟ้อจะขยายตัวในกรอบที่ร้อยละ 1.2
 สำหรับผลการสำรวจรายการสินค้า 422 รายการ มีสินค้าปรับสูงขึ้น 217 รายการ ไม่เปลี่ยนแปลง 80 รายการ และลดลง 125 รายการ ส่วนแนวโน้มเงินเฟ้อครึ่งปีหลัง 2561 สนค. คาดว่า การบริโภคและการใช้จ่ายของทั้งภาครัฐและเอกชนยังอยู่ในระดับดีและเอื้อต่อการบริโภค ส่งผลให้ความต้องการสินค้าและบริการเพิ่มขึ้น ส่วนปัจจัยด้านราคาพลังงานยังเป็นปัจจัยเสี่ยงที่อาจทำให้อัตราเงินเฟ้อด้านต้นทุนเพิ่มสูง แต่คาดว่าราคาพลังงานจะยังมีโอกาสเคลื่อนไหวในระดับใกล้เคียงกับปัจจุบัน ในขณะที่อัตราเเลกเปลี่ยนยังผันผวนในทิศทางที่อ่านค่าลงทำให้ค่าเฉลี่ยทั้งปีอยู่ในกรอบคาดการณ์เดิม 
  กรมส่งเสริมการเกษตร สำรวจความเสียหายพื้นที่รับน้ำของเกษตรกรบริเวณรอบถ้ำหลวง เพื่อให้ความช่วยเหลืออย่างเต็มที่  
 นายสมชาย ชาญณรงค์กุล อธิบดีกรมส่งเสริมการเกษตร เปิดเผยว่า เกษตรจังหวัดเชียงรายลงพื้นที่สำรวจพื้นที่ ในอำเภอแม่สาย จังหวัดเชียงราย พบว่ามีพื้นที่ที่ได้รับผลกระทบ จำนวน 3 ตำบล ได้แก่ ตำบลศรีเมืองชุม ตำบลโป่งผา และตำบลบ้านด้าย โดยขณะนี้ 2 กรกฎาคม 2561 มีพื้นที่ได้รับผลกระทบจากปริมาณน้ำฝนที่ตกสะสมและปริมาณน้ำที่สูบออกลงลำรางสาธารณะ จำนวนกว่า 1,300 ไร่ (1,397 ไร่) คิดเป็นร้อยละ 8 ของพื้นที่ที่เกษตรกรที่ขึ้นทะเบียนเกษตรกรไว้กับกรมฯ ซึ่งเป็นพื้นที่ที่ประสบปัญหาน้ำท่วมอยู่เป็นปกติและจากการสำรวจสอบถามเกษตรกรแล้ว เกษตรกรที่ได้รับผลกระทบทั้งหมดยินดีเป็นพื้นที่รับน้ำที่สูบออกมาจากถ้ำหลวงเพื่อให้สามารถช่วยเหลือนักฟุตบอลทีมหมูป่าอะคาเดมี ทั้ง 13 ชีวิต ให้ออกมาได้โดยเร็ว
 ทั้งนี้ในส่วนของการช่วยเหลือหลังน้ำลดนั้น กรมส่งเสริมการเกษตร จะลงพื้นที่สำรวจความเสียหายอีกครั้งหนึ่ง เนื่องจากข้าวสามารถทนน้ำท่วมสูงได้ ประมาณ 10-15 วัน เพื่อประเมินความเสียหาย ว่าระดับใด หานาข้าวเสียหายโดยสิ้นเชิง ทางพื้นที่โดยผู้ว่าราชการจังหวัดจะประกาศเขตภัยพิบัติและเกษตรกรจะได้รับเงินช่วยเหลือเยียวยา ไร่ละ 1,113 บาท รวมไม่เกินรายละ 30 ไร่ ตามระเบียบกระทรวงการคลัง ขณะเดียวกันกรมการข้าวได้เตรียมพันธุ์ข้าวใหม่ไว้ให้เกษตรกรที่ได้รับความเสียหายจากน้ำเข้าท่วมพื้นที่แล้ว ซึ่งส่วนใหญ่เป็นข้าวเหนียว อย่างไรก็ตามขณะนี้ยังไม่มีพื้นที่เสียหายโดยสิ้นเชิง 

สังคม
  สำนักงานกองทุนหมู่บ้านและชุมชนเมืองแห่งชาติ ร่วมมือกับมหาวิทยาลัยราชภัฏทั่วประเทศ ยกระดับศักยภาพกองทุนหมู่บ้านฯ เกือบ 80,000 แห่ง  
 นายสุวพันธุ์ ตันยุวรรธนะ รัฐมนตรีประจำสำนักนายกรัฐมนตรี เป็นประธานและพยานในพิธีลงนามบันทึกข้อตกลงความร่วมมือระหว่างสำนักงานกองทุนหมู่บ้านและชุมชนเมืองแห่งชาติกับมหาวิทยาลัยราชภัฏจำนวน 38 แห่งทั่วประเทศ เพื่อให้สถาบันการศึกษาได้มีส่วนร่วมพัฒนาองค์ความรู้ของชาวกองทุนหมู่บ้านและชุมชนเมืองแห่งชาติ ซึ่งปัจจุบันมีเกือบ 80,000 กองทุน (79,595 กองทุน) มีสมาชิกประมาณ 13 ล้านคน มีเงินทุนหมุนเวียนกว่า 300,000 ล้านบาท เสริมสร้างความแข็งแกร่งให้แก่เศรษฐกิจฐานราก นอกจากนี้ยังเป็นที่ปรึกษาให้แก่สถาบันการเรียนรู้ของกองทุนหมู่บ้านฯ รวมถึงติดตามและสนับสนุนการดำเนินงานโครงการกองทุนหมู่บ้านฯ ให้มีประสิทธิภาพยิ่งขึ้น
 รัฐมนตรีประจำสำนักนายกรัฐมนตรี กล่าวถึงความร่วมมือที่จะเกิดผลเป็นรูปธรรมว่า ขณะนี้มหาวิทยาลัยราชภัฏเข้ามาขับเคลื่อนงานด้านการขนส่งสินค้า หรือโลจิสติกส์และการพัฒนาแอปพลิเคชันที่จะช่วยในการสั่งซื้อสินค้าได้ครั้งละจำนวนมาก รวมถึงการให้องค์ความรู้ด้านการบริหารงานให้แก่กองทุนหมู่บ้านฯ ที่ยังไม่ผ่านเกณฑ์การดูแลกองทุนตนเองได้ ซึ่งมีประมาณร้อยละ 10 ของกองทุนทั้งหมด หรือเกือบ 8,000 กองทุน 
  กยศ.เตือนวันที่ 5 ก.ค.นี้จะเป็นวันครบกำหนดชำระเงินคืนกองทุน กยศ. ย้ำให้รุ่นพี่คืนเงินตามกำหนดเพื่อเปิดโอกาสทางการศึกษาให้รุ่นน้อง  
 นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา(กยศ.) เปิดเผยว่า ในวันที่ 5 กรกฎาคมของทุกปี เป็นวันครบกำหนดชำระเงินคืนกองทุนฯ โดยในปีที่ผู้กู้ยืมครบกำหนดชำระหนี้ครั้งแรก ทางกองทุนจะมีหนังสือแจ้งภาระหนี้ พร้อมรายละเอียดของจำนวนเงินที่ต้องชำระรายเดือนหรือรายปีให้แก่ผู้กู้ยืมได้รับทราบ หากผู้กู้ยืมไม่ได้หนังสือแจ้งภาระหนี้สามารถตรวจสอบยอดหนี้ที่ต้องชำระด้วยตนเองได้ทาง www.studentloan.or.th และนำเงินไปชำระได้ตามช่องทางต่างๆ ได้แก่ ธนาคารที่กองทุนกำหนด เคาน์เตอร์เซอร์วิส ไปรษณีย์ไทย รวมถึงใช้สแกน QR code ผ่าน Mobile Banking ของทุกธนาคาร หากผู้กู้ยืมชำระเงินล่าช้าจะต้องเสียเบี้ยปรับ โดยกรณีผิดนัดชำระหนี้เสียเบี้ยปรับในอัตราร้อยละ 12-18 ต่อปี ที่สำคัญผู้กู้ยืมและผู้ค้ำประกันอาจถูกฟ้องร้องดำเนินคดีตามกฎหมายด้วย
 ผู้จัดการกองทุนเงินให้กู้ยืมเพื่อการศึกษา ยังกล่าวอีกว่า ขณะนี้มีผู้ครบกำหนดชำระหนี้ประมาณ 3.5 ล้านราย จากปัจจุบันกองทุนฯมีผู้กู้ยืมทั้งสิ้นกว่า 5.4 ล้านราย คิดเป็นเงินกว่า 5.7 แสนล้านบาท ในจำนวนนี้มีผู้กู้ยืมที่ชำระหนี้เสร็จสิ้นแล้วประมาณ 8 แสนราย ซึ่งเมื่อผู้กู้ยืมสำเร็จการศึกษาและครบกำหนดชำระหนี้ ถือเป็นหน้าที่ในการชำระเงินคืน เพื่อส่งต่อโอกาสทางการศึกษาให้แก่รุ่นน้องต่อไป ทั้งนี้หากผู้กู้ยืมมีข้อสงสัยเกี่ยวกับกับการชำระหนี้คืน สอบถามเพิ่มเติมได้ที่ 0-2016 -4888 
  ปลัดกระทรวงแรงงาน พร้อมเดินหน้าเข้มงวดจับกุมแรงงานต่างด้าวที่ทำงานในประเทศไทยผิดกฎหมายอย่างจริงจัง   
 นายจรินทร์ จักกะพาก  ปลัดกระทรวงแรงงาน กล่าวว่า  ที่ผ่านมามีแรงงานต่างด้าวเข้ามาทำงานในประเทศไทยเป็นจำนวนมาก  โดยเฉพาะแรงงานต่างด้าวสัญชาติกัมพูชา ลาว เมียนมา ซึ่งส่วนใหญ่เข้ามาผิดกฎหมาย ส่งผลให้รัฐบาลมีมาตรการจัดระเบียบแรงงานที่จะเข้ามาทำงานในประเทศไทยให้ถูกกฎหมาย ด้วยการเปิดศูนย์บริการเบ็ดเสร็จ One Stop Service เพื่อจัดทำทะเบียนประวัติและพิสูจน์สัญชาติ ล่าสุดหลังจากปิดศูนย์บริการเบ็ดเสร็จ One Stop Service พบว่ามีแรงงานต่างด้าว 3 สัญชาติมาดำเนินการเข้าสู่ระบบ ทั้งระยะที่ 1 และระยะที่ 2 รวมทั้งหมดจำนวน 1 ล้าน 1 แสนคน  เหลืออีกกว่า 950 คนที่ยังไม่มาเข้าระบบ  ซึ่งในจำนวนดังกล่าว หากพบเข้ามาทำงานในประเทศไทย จะต้องถูกดำเนินคดีตามกฎหมายทั้งนายจ้างและลูกจ้าง  พร้อมกันนี้ ยังได้ขอบคุณทุกหน่วยงานที่ร่วมแรงร่วมใจปราบปรามกาารค้ามนุษย์ ทำให้ประเทศไทยเลื่อนอันดับการค้ามนุษย์ของไทยดีขึ้นสู่เทียร์ 2  เน้นย้ำนายจ้างและลูกจ้างที่ดำเนินการถูกต้องตามกฎหมาย จะได้รับการคุ้มครองตามหลักสิทธิมนุษยชน
  ปลัดกระทรวงแรงงาน ยังกล่าวถึงการวางมาตรการปัญหาแรงงานต่างด้าวผิดกฎหมายในระยะยาว ว่าจะนำฐานข้อมูลแรงงานที่ได้มีการเชื่อมโยงฐานข้อมูลจากหน่วยงานต่างๆ มาพิจารณา พร้อมวิเคราะห์  เพื่อนำมาปรับใช้และพัฒนาแรงงานไทยทำให้เข้าสู่ตลาดแรงงานได้อย่างมีศักดิ์ศรี  มีทักษะ จะเป็นประโยชน์ต่อการพัฒนาประเทศ 
  กระทรวงวัฒนธรรม ระดมหน่วยงานภาครัฐและเอกชนในพื้นที่ 14 จังหวัดภาคใต้ขับเคลื่อนแผนแม่บทส่งเสริมคุณธรรมแห่งชาติ  
 นายวีระ โรจน์พจนรัตน์  รัฐมนตรีว่าการกระทรวงวัฒนธรรม กล่าวเปิดการประชุมสัมมนาประชารัฐร่วมใจขับเคลื่อนสังคมไทยสู่สังคมคุณธรรม พอเพียง วินัย สุจริต จิตอาสา และสมัชชาคุณธรรมภาคใต้ ที่จังหวัดสงขลา ว่า รัฐบาลได้กำหนดยุทธศาสตร์ชาติระยะ 20 ปี เพื่อขับเคลื่อนประเทศอย่างยั่งยืน โดยในด้านการพัฒนาทรัพยากรมนุษย์นั้นกำหนดให้มีการใช้หลักคุณธรรม 4 ด้าน คือ พอเพียง วินัย สุจริต และจิตอาสาเพื่อสร้างสังคมคุณธรรม และมีความเข้มแข็งตามแผนแม่บทส่งเสริมคุณธรรมแห่งชาติ ฉบับที่ 1 ระหว่างปี 2559-2564 ทั้งนี้ จากการสำรวจขององค์กรเพื่อความโปร่งใสนานาชาติเมื่อปีที่ผ่านมาพบว่า ไทยถูกจัดให้อยู่ในคะแนนการคอรัปชั่นอยู่ในอันดับ 101 ของโลก ดังนั้นการมีแผนแม่บทและสร้างการรับรู้ตลอดจนการรวมพลังของทุกภาคส่วนในประเทศไทยตลอดระยะเวลาที่ผ่านมาของรัฐบาลเชื่อมั่นว่าในปีนี้ประเทศไทยจะอยู่ในอันดับที่สูงขึ้น และเพื่อให้ประชาชนเห็นคุณค่าและตระหนักถึงความสำคัญของสังคมคุณธรรม กระทรวงวัฒนธรรมจะมีการเปิดตัวบุคคลคุณธรรมของสังคมไทย และของโลก เพื่อเป็นต้นแบบของประเทศไทยอีกด้วย
 สำหรับการประชุมดังกล่าวถือเป็นการระดมพลังจากภาคส่วนต่างๆ จากทั่วทุกภูมิภาคเพื่อหาแนวทางดำเนินการตามแผนงานและสรุปผลเสนอรัฐบาล ซึ่งก่อนหน้านี้มีการเปิดเวทีไปแล้ว 3 ภูมิภาค คือ ภาคเหนือที่จังหวัดพิษณุโลก ภาคตะวันออกเฉียงเหนือที่จังหวัดบุรีรัมย์ และภาคตะวันตกที่จังหวัดราชบุรี ซึ่งการเปิดเวทีภาคใต้ครั้งนี้ มีหน่วยงานและภาคส่วนต่างๆใน 14 จังหวัดภาคใต้เข้าร่วมแลกเปลี่ยนความคิดเห็นพร้อมนำหลักเกณฑ์การคัดเลือกองค์กร ชุมชน อำเภอ และจังหวัดคุณธรรมมาใช้เป็นเกณฑ์มาตรฐานกลางในการประเมินชุมชน และองค์กรต้นแบบประกอบด้วยระดับส่งเสริมคุณธรรม ระดับคุณธรรม และระดับคุณธรรมต้นแบบมุ่งเน้นการนำหลักธรรมทางศาสนาและหลักปรัชญาเศรษฐกิจพอเพียงมาใช้ในการดำเนินชีวิต ตลอดจนขนบธรรมเนียมประเพณี โดยกรมการศาสนาและศูนย์คุณธรรมจะสรุปผลการเปิดเวทีครั้งนี้ เพื่อเสนอต่อรัฐบาล ก่อนที่จะเปิดเวทีให้ครบทั่วทุกภูมิภาคและสรุปผลเป็นการดำเนินงานของประเทศต่อไป